নিম্নচাপ ঝাড়খণ্ডে সরলেও মৌসুমী অক্ষরেখা সক্রিয় রয়েছে। তাই শহরে হালকা-মাঝারি বৃষ্টি যে চলবে, তা আগেই জানিয়েছিল আলিপুর আবহাওয়া দফতর। সেই মতোই বৃহস্পতিবার শহরে মাঝারি বৃষ্টি হয়। তবে উল্লেখযোগ্যভাবে এদিন ঘনঘন বাজ পড়ে। এমনকী, বজ্রপাতের কারণে মির্জা গালিব স্ট্রিটের দমকলের প্রধান দফতরও আংশিক ক্ষতিগ্রস্ত হয় এদিন।
আলিপুর আবহাওয়া দফতর জানাচ্ছে যে, বর্ষার মরসুমে নিম্নচাপ বা ঘূর্ণাবর্ত তৈরি না হলে সাধারণত স্থানীয়ভাবে মেঘ সঞ্চারের ফলে বৃষ্টি হয়। এমন ধরনের বৃষ্টিপাতের ক্ষেত্রেই বজ্রপাতের আশঙ্কা থাকে। যেমনটা এদিন হয়েছে। আবহাওয়া দফতরের অধিকর্তা গণেশকুমার দাস বলেন, ‘‘বর্ষার সময় বিস্তীর্ণ এলাকা জুড়ে নিম্নচাপ বা ঘূর্ণাবর্ত তৈরি না হলে বাজ পড়ার আশঙ্কা থাকে। কারণ, সেক্ষেত্রে এলাকাভিত্তিক মেঘ সঞ্চারের ফলে বৃষ্টি হয়। স্থানীয়ভাবে এরকম বৃষ্টির ক্ষেত্রেই বজ্রপাতের আশঙ্কা থাকে।’’ 
আবহাওয়া দফতর এও জানাচ্ছে যে, হালকা-মাঝারি বৃষ্টি আপাতত চলবে। কারণ, জুলাই-অগস্ট মাসে এমনিতেই ভাল বৃষ্টি হয়। তার উপরে আবার চলতি বছরে জুলাইয়ে স্বাভাবিকের থেকে অনেকটাই বেশি বৃষ্টি হয়েছে। গত শনিবার থেকে মঙ্গলবার পর্যন্ত শহরে প্রায় ২০০ মিলিমিটার বৃষ্টি হয়েছে! সাম্প্রতিক সময়ে এমন ধারাবাহিক বৃষ্টি হয়নি বলেই 
জানাচ্ছে দফতর।
বৃষ্টি হলেও তাপমাত্রা ক্রমশ ঊর্ধ্বমুখী বলেই আবহাওয়া দফতর সূত্রের খবর। এদিনের সর্বোচ্চ তাপমাত্রা ছিল ৩২.৫ ডিগ্রি সেলসিয়াস, যা স্বাভাবিক। ধারাবাহিক বৃষ্টি না-হলে তাপমাত্রা ক্রমশ বাড়বে বলেই পূর্বাভাস আবহাওয়া দফতরের। এক আবহবিদের কথায়, ‘‘ধারাবাহিক বৃষ্টি না হলে তাপমাত্রা কিছুটা বাড়বেই। তবে সেটা ৩০-৩৫ ডিগ্রি সেলসিয়াসের মধ্যে থাকবে বলেই আশা করছি।’’      
এদিকে, কলকাতা পুরসভা সূত্রের খবর, এদিন মানিকতলায় ৩২ মিলিমিটার (মিমি), বেলগাছিয়ায় ১৯ মিমি, ধাপা লকে ১১.৪ মিমি, তপসিয়ায় ১৭ মিমি, উল্টোডাঙায় ২৭ মিমি, ঠনঠনিয়ায় ২৮.৬ মিমি, বালিগঞ্জে ১৭ মিমি, চেতলা লকে ২৪ মিমি, যোধপুরে ১৮ মিমি ও কালীঘাটে ২৩ মিমি বৃষ্টি হয়েছে। বিকেলের দিকে প্রবল বৃষ্টিতে সাময়িকভাবে শহরের গুরুত্বপূর্ণ রাস্তাগুলিতে জল জমে যায়। যদিও পুর কর্তৃপক্ষ জানাচ্ছেন, দ্রুত সে জল বের করে দেওয়া হয়। ফলে কোনও 
সমস্যা হয়নি।